迷樓歌二首  其一
作者：曹勛
朝代：宋

paragraphs: 項昇出南國，技巧多淫思。
草圖獻天子，賞激嘉宏規。
瑰材蔽江海，斤斧成風雷。
千人扶一棟，萬棟高巍巍。
飛鴻歷層簷，雲雨生階墀。
五彩間金玉，百和雜塗泥。
仙葩粲楹栱，七寶裝雲楣。
一房百家産，萬戶羅東西。
龍綃開寶幄，簾幕垂珠璣。
光景艷流日，樓閣低天維。
笙簫動虛籟，絃管明歌姬。
撞鐘擊鼓恣行樂，牙檣錦纜環江隄。
天長地久有時盡，君王此樂無時衰。
詎知變故起倉卒，不悟人迷樓不迷。